
FENNTARTHATÓSÁG A FENNTARTHATÓSÁGBAN, A KÉZMŰVES SAJTOKAT ELŐÁLLÍTÓ TERMELŐK FENNTARTHATÓ MŰKÖDÉSÉNEK SZEREPE A FENNTARTHATÓSÁGBAN

A dolgozat korunk egyik aktuális problémájával, a fenntarthatósággal foglalkozik, amely érinti a társadalom, a gazdaság és a környezet egyes színtereit is, a kutatás törekszik a fenntartható fejlődést átfogóan, minden aspektusát figyelembe véve vizsgálni. A vizsgálat kitér a fenntartható élelmiszerfogyasztás jelentőségére, de a környezetszennyező tulajdonságait és ökológiai lábnyom mértékét is számba veszi. A dolgozat a kézműves élelmiszereket előállító termelők vizsgálatával foglalkozik, kiemelve a kézműves termékek közül a tejtermékeket azon belül pedig a kézműves sajtokat, mivel tökéletes példaként szolgálnak a rövid ellátási lánc és személyes eladás jellemzőinek ismertetésére.
A szakirodalmi áttekintés során a teljeskörű információk elérése érdekében számos forrásból dolgoztam. Segítségemre leginkább az egyetemi VPN kapcsolat általi adatbázisok, statisztikák, könyvek és folyóiratok elérése volt. Összesítve a Scopus, a Scholar, a KSH, a NÉBIH és a Statista kiadványait és publikációit használtam fel.
Empirikus vizsgálatom kvalitatív kutatás formájában zajlott, összesen hat kézműves sajtot előállító termelővel készült egyéni interjú. Az interjúk strukturált felépítésűek voltak és nagyjából egy órán keresztül tartottak, a lebonyolítás telefon és videóhívás segítségével történt.
Az elért eredményeket tekintve az összes elkészített interjú hasonló válaszokat rejt, amiből számos következtetés levonható a kézműves sajtokat termelő és értékesítő családi gazdaságok és őstermelők fenntartható működéséről. Ezen vállalkozások esetében a pénzügyi fenntarthatóság nem csak a vállalkozás működése szempontjából fontos, hanem a pénzügyi források megléte biztosíthatná ezen vállalkozások hozzájárulását az ökológiai fenntarthatósághoz is. A tényező ellátottság, a keresleti feltételek, a szakértelem szintje, a versenytársak száma, a termelői stratégia és a szakma iránti elkötelezettség mind meghatározza ezen vállalkozások versenyképességét.



